text:
Panon Tayon Nipanengneng ya Inar-aro Tayoy Jehova?
“Mangaaro itayo lapud sikato so inmunan angaro ed sikatayo.”
KANSIONEN: 56, 138
1, 2. Unong ed si apostol Juan, panon itayon imbangat nen Jehova ya ipanengneng so panangaro tayod sikato?
AMTA tayon mas epektibon nibangat na ama so anak to panamegley na mismon alimbawa to. Insulat nen apostol Juan ya “mangaaro itayo lapud [say Dios] so inmunan angaro ed sikatayo.” (1 Juan 4:19) On, impanengneng nen Jehova so sankaabigan ya alimbawa na panangaro na sakey ya ama pian napakiwas tayon ipanengneng met so panangaro ed sikato.
2 Akin ya nibaga tayon say Dios so “inmunan angaro ed sikatayo”? Imbaga nen apostol Pablo: “Ipapatnag na Dios so panangaro to ed sikatayo, ta anggano makasalanan itayo ni et inatey si Kristo parad sikatayo.” (Roma 5:8) Nen inter nen Jehova so mismon Anak to pian nadondon itayo, impanengneng to no anto so tuan panangaro. Diad satan ya ginawa to, imbangat tod sikatayo ya say tuan panangaro et mabulos tan masakripisyo. Panamegley na dondon et posible tayo lan makaapit ed sikato tan nipanengneng tayo met so panangaro ed sikato.
3, 4. Panon tayon nipanengneng ya talagan inar-aro tayoy Dios?
3 Say aro so manunan kualidad nen Jehova. Kampegan oniay imbaga nen Jesus ed samay toon nantepet ed sikato no dinan so sankaimportantian ya ganggan na Dios: “Arom si Jehova a Dios mo ed interon pusom tan ed interon kamarerwam tan ed interon nonot mo tan ed interon biskeg mo.” (Mar. 12:30) Natalosan tayod sayan imbaga nen Jesus ya say manunan nalalanor ed pangaro tayod Dios et say puso tayo. Aglabay nen Jehova so naapag ya puso. Balet imanoen ya kaibad pangaro ed Dios so interon kamarerwa, nonot, tan biskeg. Labay ton ibaga, say tuan panangaro ed Dios et aliwan basta diad emosyon labat. Iilaloan nen Jehova ya ipanengneng tayoy panangaro tayod sikato diad amin ya nononoten tan gagawaen tayo. Unong ed si propetan Miqueas, atan so labay na Dios ya gawaen tayo.
4 Panon tayon nipanengneng ya talagan inar-aro tayoy Aman Jehova? Nepeg ya kompleto so panangaro tayo. Singa imbaga la nen Jesus, kaukolan ya kaibad satan so interon puso, nonot, tan biskeg. Diad imbeneg ya artikulo, inaral tayo so apatiran paraan no panon ya ipapanengneng nen Jehova so baleg a panangaro to ed ananak to. Aralen tayo met natan iray paraan no panon tayon nipanengneng tan napaaralem so panangaro tayod si Jehova.
APRESYAEN IRAY PROBISYON NEN JEHOVA
5. Antoy manepeg labat ya ibales tayo ed amin ya inter nen Jehova ed sikatayo?
5 No walay nanregalo ed sika, antoy gawaen mo? Seguradon misalsalamat kad samay angiregalo. Tan seguradon agmo ibaliwala imay regalo to noagta usaren mo. “Amin a maong a regalo tan amin ya ayadyarin langkap et manlalapud tagey,” so insulat na disipulo ya si Santiago, “ta manlalapu itan ed Ama na saray liwawa ed tawen, tan sikatoy agmanguuman-uman, ya aliwan singa say anino ya onggagalaw.” (Sant. 1:17) Lanang ya itatarya nen Jehova iray nakaukolan tayo pian mantultuloy itayon manbilay tan magmaliw itayon maliket. Agta lapud satan et labay tayon ipanengneng met ed sikato ya inar-aro tayo?
6. Antoy nepeg ya gawaen na saray Israelita pian tuloytuloy iran bendisyonan nen Jehova?
6 Maaron inasikaso nen Jehova iray Israelita diad nilasus iran taon, tan dakel so materyal tan espiritual a bendisyon ya inter tod sikara. (Deu. 4:7, 8) Balet pian tuloytuloy iran nabendisyonan, kaukolan dan unoren so ganggan na Dios. Kaibad satan so regular ya pangiyapay dad si Jehova na “sankaabigan ed saray unonan aluton bunga” na dalin da. (Exo. 23:19, NW) No ontan so gawaen na saray Israelita, ipapanengneng dan agda ibabaliwala so panangaro tan bendisyon nen Jehova.
7. Panon tayon nausar ‘iray kaykayarian’ tayo pian nipanengneng tayod si Jehova ya inar-aro tayo?
7 Sikatayo balet ey? Tua, ag-itayo la igaganggan nen Jehova ya mangiyapay na literal iran bagat natan. Balet manepeg labat ya ipanengneng tayon inar-aro tayoy Dios diad ‘pangigalang ed sikato panamegley na saray kaykayarian tayo.’ (Uli. 3:9) Panon tayon nagawaan itan? Say sakey ya paraan et diad pangiter tayoy kontribusyon pian nasuportaay kimey parad Panarian ed mismon kongregasyon tayo tan diad interon mundo. Melag man o baleg so sarag tayon iter, say importante et nibabalikas tayoy panangaro tayod si Jehova. (2 Cor. 8:12) Balet, wala ni arum ya paraan pian nipanengneng tayod si Jehova ya sikatoy inar-aro tayo.
8, 9. Panon ya say panmatalek ed si Jehova et mikonektaan ed panangaro tayod sikato? Mangiter na alimbawa.
8 Imbangat nen Jesus ed saray patumbok to ya agda pampapagaan so kanen tan isulong da, noagta itultuloy dan anapen nin unona so Panarian. Imbaga to ya amta na Ama no anton talagay nakaukolan tayo. (Mat. 6:31-33) Say kabaleg na talek tayod satan ya sipan et pakapatnagan no kaunongan so kaaralem na panangaro tayod si Jehova. Diad tua, agmo nibagan inarom so sakey no anggapoy talek mod sikato. (Sal. 143:8) Kanian, tepetan tayoy sarili tayo: ‘Kasin nanengneng ed saray planok ed bilay tan ed kabibilay ko natan ya talagan inar-arok si Jehova? Kasin nanengneng ed saray gagawaen ko ed inagew-agew ya manmamatalek ak ya iter toy pankaukolan ko?’
9 Ontan ya panangaro tan talek so impanengneng nen Mike. Nen ugaw ni, talagan labalabay to lay manboluntaryo diad arum ya bansa. Anggan nen angasawa la tan wala lay duaran anak to, ag-anguman itan ya pilalek to. Apaseseg si Mike tan say pamilya to ed dakel ya artikulo tan report nipaakar ed pamboluntaryo ed lugar ya baleg so pankaukolan, kanian nandesisyon iran pasimplien so bilay da. Inlako day abung da tan nanayam irad apartment. Pinasimpli met la nen Mike so negosyo da, tan inaral to no panon to itan ya naasikaso panamegley na Internet anggano wala lad arum a bansa. Insan la ra inmalis, tan kayari duaran taon ya impanboluntaryo dad arum a bansa, oniay imbaga nen Mike: “Apaneknekan mi ya talagan tua imay imbaga nen Jesus diad Mateo 6:33.”
IPAPUSO SO KATUAAN YA NANLAPUD DIOS
10. Singa nanengneng tayod alimbawa nen Arin David, antoy epekto ed sikatayo no dalepdepen tayoy katuaan nipaakar ed si Jehova?
10 Manga 3,000 ya taon lay apalabas, imbalikas nen Arin David so pandinayew tod saray nanenengneng tod tawen. Insulat to: “Iyaabawag na katawenan so gloria na Dios; ipapaamta na saray bengatlan walad tawen so kimey na lima to.” Insan to met imbalikas so panangapresya tod karunongan ya walad Ganggan na Dios. Imbaga to: “Say ganggan nen Jehova et ayadyari, pasimbaloen toy biskeg. Say panonot nen Jehova et napanmatalkan, gawaen ton marunong so andiay kakabatan.” Antoy epekto na satan ya impandalepdep nen David? Intuloy to: “Komon ta saray ibabalikas na sangik tan dadalepdepen na pusok et makapaliket ed sika, O Jehova, say Batok tan say Mananondon ko.” On, nagmaliw ya maap-apit ed Dios si David.
11. Panon tayon usaren so kakabatan ya inter na Dios ed sikatayo pian nipanengneng tayon sikatoy inar-aro tayo? (Nengnengen so litratod gapo na artikulo.)
11 Diad panaon tayo, dakdakel so amta tayo nipaakar ed saray palsa nen Jehova tan ed pakakasumpal na gagala to. Ipapaseseg na sayan mundo so pangalay atagey ya edukasyon. Balet dakel lay akaeksperiensya ya nen ontan so ginawa ra, kinmapuy so pananisia ra tan binmetel so panangaro dad Dios. Say ipapaseseg na Biblia et agtayo labat la mangalay kakabatan noagta nawalaan tayo met komon na karunongan tan pakatalos. Labay ton ibaga, kaukolan tayon aralen no panon tayon nausar so kakabatan ya inter na Dios ed sikatayo pian pinabangan tayo itan tan na arum. (Uli. 4:5-7) Linawa na Dios ya “nilaban so amin a klase na totoo tan nawalaan ira na suston pikakabat ed katuaan.” (1 Tim. 2:4) Nipanengneng tayon inar-aro tayoy Jehova no gawaen tayoy anggaay nayarian tayo ya ibagad arum so maong a balita na Panarian tan tulongan tayo ran talosan so gagala na Dios parad totoo.
12. Antoy alikna na sakey ya ugaw ya sister ed saray espiritual a probisyon nen Jehova?
12 Anggan saray ugugaw et sarag dan ipanengneng so panangaro rad si Jehova diad pangapresya rad saray espiritual a probisyon to. Nanonotan ni na sakey ya sister ya say ngaran to et Shannon ya nen 11 años to, sikato tan say agi ton 10 años et inmatendid “Godly Devotion” ya Distriton Kombension kaiba iray atateng da. Diad sakey ya sesyon, inyanunsio ya onyurong ed niganan lugar iray ugugaw. Imbaga nen Shannon ya sikatoy mannerbiyos ed saman balet ta linma nin siansia. Insan asurprisa ta kada sakey ed sikara et inikdan na balibalin libro ya Questions Young People Ask
AWATEN SO SIMBAWA TAN DISIPLINA NA DIOS
13, 14. Panon tayon nipanengneng ya inar-aro tayoy Jehova diad panmoria tayod saray simbawa to?
13 ‘Say aaroen nen Jehova et babaaten to, singa sakey ya ama a manliket ed anak,’ so kuan na Biblia. (Uli. 3:12) Anto balet so nepeg ya reaksion tayo sano baaten odino disiplinaen itayo nen Jehova? Realistiko labat si apostol Pablo nen insulat to: “Diad panaon a niiter so disiplina et ag-itan makapaliket noagta makapaermen.” Diad satan ya imbaga nen Pablo, agto leleglemewen so kaimportantian na disiplina, ta intuloy to: “Ingen kayari to, saramay nipasal ed satan et manani na mareen a bunga.” (Heb. 12:11) No inaro tayoy Jehova, agtayo onsyodot no simbawaen to tayo odino ibaliwala tayo ray simbawa to. Wala ray arum ya aliwan mainomay ed sikara so mangawat na simbawa. No ontan so situasyon tayo, baleg so nitulong na panangaro tayod Dios.
14 Diad panaon nen Malaquias, dakel ya Judio so agdinmengel ed simbawa na Dios. Amta ray Ganggan nipaakar ed pangiyapay na saray bagat, balet anggapoy pibabali da anggano makapuy ya klase iray bagat da. Kanian aminpigapigan angiter si Jehova na ambelat a simbawa ed sikara, balet siansia nin ag-ira dinmengel. (Basaen so Malaquias 1:12, 13.) Panon tayon amta ya seryoso iman ya ginawa ra? Oniay imbaga nen Jehova: ‘Ibakik so ayew ed sikayo, tan gawaen kon ayew so bendisyon yo; on, ginawak ya ayew iratan, ta agyo inyan ed puso yo so ganggan ko.’ (Mal. 2:1, 2) Malinlinew ya ag-itayo abobonan nen Jehova no gagagalaen odino lanang tayon ibabaliwala iray maaron simbawa to.
15. Anton ugali na dakel ya totoo natan so agtayo nepeg ya aligen?
15 Diad panaon tayo, dakel so makasarili tan mapaatagey kanian mairap day mangawat na simbawa tan agda labay so pakorehi. No bilang awaten day simbawa, napipilitan ira labat. Balet nabibilin tayo ran Kristiano ya ‘agtayo aaligen iray paraan na sayan sistema na mundo.’ Imbes, kaukolan tayon talosan tan gawaen so “ayadyarin linawa na Dios.” (Roma 12:2) Uusaren nen Jehova so organisasyon to pian ikdan itayo na nipanpanaon iran simbawa. Singa bilang, napapanonotan itayo nipaakar ed pidedeneng ed agtayo kaparay sekso, panagpili na kaaro, tan panagrelaks. No mabulos tayon awaten tan iyaplika iratan ya simbawa, ipapanengneng tayon aapresyaen tayoy panangigiya nen Jehova tan talagan inar-aro tayo.
MANMATALEK ED PROTEKSION TAN PANANGILIKTAR NEN JEHOVA
16, 17. (a) Akin ya nepeg tayon ikonsideray linawa nen Jehova no mandedesisyon itayo? (b) Panon ya impanengneng na saray Israelita ya kulang so panangaro tan talek dad si Jehova?
16 No nalilikas na ugugaw ya walay peligro, say tampol ya gawaen da et ombatik irad ateng da. Balet diad ibabaleg da, nanaaralan day mandesisyon ya bukor tan manmatalek ed sarili da. Natural met labat itan. Balet, wala ray ananak ya maap-apit ed atateng da kanian anggano baleg la ra et kekerewen da nin siansiay opinyon tan simbawa na atateng da antis iran mandesisyon. Ontan met ed espiritual ya paraan. Tua, iikdan itayo nen Jehova na espiritu to pian nawalaan itayoy ‘pilalek tan pakayarin gawaen so panlabayan to.’ Balet no mandesisyon tayo ya agtayo ikonsideray linawa nen Jehova, pakapatnagan itan ya kulang so panangaro tan talek tayod sikato.
17 Diad panaon nen Samuel nensaman, wala may aminsan ya atalo iray Israelita diad impilaban dad saray Filisteo. Kakkaukolan na Israel so tulong tan proteksion. Antoy ginawa ra? Imbaga ra: ‘Alaen tayo so kaban na sipan nen Jehova ed Silo, pian satan so mangilaban ed sikatayo ed lima na saray kabusol tayo.’ Balet antoy agawad sikara? Dakel so inatey. Say inatey ya Israelitan sundalo et 30,000. Tan say Kaban na Sipan et asamsam na saray kalaban. (1 Sam. 4:2-4, 10, 11) Say abaloan na saramay Israelita nen inala da may Kaban et tulongan tan protektaan ira nen Jehova. Balet diad tua, agda kinerew so panangigiya to. Imbes, say ginawa ra et no antoy iisipen dan duga, kanian aliway nansumpalan da.
18. Antoy nepeg ya nalikna tayo sano onkekerew tayoy tulong ed si Jehova?
18 Oniay insulat na salmistan talagan inar-aro toy Jehova tan nanmatalek ed sikato: “Manalagar ak ed Dios, ta sikatoy idayew ko ni bilang Makapadinayew a Manangiliktar ko. O Dios ko, maer-ermen ak. Kanian sankanonot ta ka.” (Sal. 42:5, 6, NW) Talagan inar-aro toy Jehova! Kasin ontan met so panangarom tan talek mo ed Ama tayod tawen? Nayarin say ebat mo et on, balet sarag mo nin pabiskegen so talek mod sikato, ya singa ibabaga na Biblia: ‘Manmatalek ka ed si Jehova ed simoon a pusom, tan agka onsaral ed dilin pakatalos mo. Diad saray amin a dalan mo et sikato so bidbiren mo, tan itonton to so saray basbas mo.’
19. Diad anto ran paraan ya labay mon ipanengneng ed si Jehova ya talagan inar-arom?
19 On, si Jehova so inmunan angaro ed sikatayo, tan impanengneng to no panon tayo met ya aroen. Lanang tayon nonoten so balibalin alimbawa to. Tan komon et lalo tayon nipanengneng ed sikato ya inar-aro tayo ‘ed interon puso tan ed interon kamarerwa tan ed interon nonot tan ed interon biskeg tayo.’


c: text/html

text:
ALIGEN SO PANANISIA RA | ENOC
“Apaliket Ton Maong so Dios”
ANDUKEY so bilay nen Enoc. Seguro mairap tayon panisiaan, pero nambilay na manga 365 ya taon—mas andukey ni nen say mamipat a dukey na bilay natan! Balet diad panaon to et aliwa nin sikatoy matatken. Diad saman, masulok ya 5,000 taon lay apalabas, mas andukey so bilay na totoo nen say natan. Say unonan too ya si Adan et masulok ya anem lasus so taon to nen inyanak si Enoc, tan nambilay ni na masulok ya talon lasus a taon! Arum ed saray apo nen Adan et mas andukey ni bilay da. Kanian diad edad ton 365, nayarin maksil ni Enoc, ya dakel ni nayarin nagawad bilay to. Balet aliwan ontan so agawa.
Napepeligroy bilay nen Enoc. Imadyin mo pan ombabatik, tan sankanonot toy reaksion na totoo nen imbaga toy mensahe na Dios. Agnadrowing so lupa ra lapud pasnok. Kabkabusol day Enoc. Mansyodot iran maong ed mensahe to, tan kabusol da pati say Dios ya angibaki ed sikato. Agda sarag ya sakitan so Dios nen Enoc ya si Jehova, pero sarasarag dan sakitan iyan too! Anganko et iisipen nen Enoc no kasin nanengneng to ni pamilya to. Kasin sankanonot toy asawa to tan saray anak ton bibii, odino say anak ton laki ya si Matusalem, odino say apo ton si Lamec? (Genesis 5:21-23, 25) Dia la kasi manampot so bilay to?
Anggapoy masyadon ibabaga na Biblia nipaakar ed si Enoc. Talora labat ya antikey a salaysay ed Biblia so nabasa tayo. (Genesis 5:21-24; Hebreo 11:5; Judas 14, 15) Pero anggano pigara labat itan, nanengneng tayo la ya sayan too et baleg so pananisia to. Kasin sika so manlelegpet ed pamilyam? Kasin asubok lay determinasyon mon gawaen so antam ya duga? No ontan, dakel so naaralan mo ed pananisia nen Enoc.
“SI ENOC ET NANAKAR A KAIBA NA TUAN DIOS”
Mauges so kipapasen na mundo diad panaon nen Enoc. Satan may komapiton henerasyon diad linya nen Adan. Tua, saray totoo ed saman et mas asingger ed inkaperpekto ya datin walad si Adan tan Eva, kanian andukey ni bilay na totoo. Balet grabe kauges na kagagawa ra tan agda tatakotan so Dios. Amayamay so bayolenti. Ginmapo itan ed komaduan henerasyon, nen pinatey nen Cain so agi ton si Abel. Sakey ed saray ilalak nen Cain et singa ilalastog to ni ingen ya sikatoy mas bayolenti tan mas sarag toy ombawi nen say si Cain! Diad komatlon henerasyon, walay balon mauges ya kagagawa ra. Ginapoan day ontawag ed ngaran nen Jehova, pero aliwan lapud panagdayew. Inusar day sagradon ngaran na Dios diad makapainsulton paraan tan anggapoy galang.—Genesis 4:8, 23-26.
Ontan kauges so panagdayew ya gagawaen na dakel a totoo diad panaon nen Enoc. Kanian legan ya ombabaleg si Enoc, kaukolan toy manpili. Aligen to kasi kagagawa ra? Odino anapen toy tuan Dios a si Jehova, say nanggawa na tawen tan dalin? Seguradon asabi puso to nen naamtaan toy nipaakar ed si Abel, ya inatey a martir lapud indayew toy Jehova diad paraan a labay To. Ontan met so ginawa nen Enoc. Imbaga na Genesis 5:22: “Si Enoc et nanakar a kaiba na tuan Dios.” Ipapanengneng na satan ya duma si Enoc lapud sikatoy makadios ya too ya manbibilay ed aliwan makadios a mundo. Sikato so unonan too ya angusaran na Biblia na ontan ya deskripsion.
Imbaga met na satan lanlamang ya bersikulo na Biblia ya si Enoc et nanakar a kaiba nen Jehova kayarin inyanak so anak ton si Matusalem. Kanian nanengneng tayo ya si Enoc et sakey lan ama nen manga 65 so taon to. Walay asawa to, pero ag-abitlay ngaran to ed Biblia, tan agmet amta no pigaray anak ton “lalaki tan bibii.” No say sakey ya ama et labay toy manakar a kaiba na Dios legan ton papabalegen tan lelegpeten so pamilya to, kaukolan ton asikasoen so pamilya to diad paraan ya labay na Dios. Amta nen Enoc ya iilaloan nen Jehova ya agto taynan so asawa to. (Genesis 2:24) Tan seguradon ginawa toy anggaay nayarian to ya ibangat iray anak to nipaakar ed si Jehova a Dios. Antoy resulta ey?
Daiset labat so ibabaga na Biblia ed satan. Anggapoy imbaga na satan nipaakar ed pananisia na anak nen Enoc ya si Matusalem, ya diad rekord na Biblia et sankarukeyan so bilay to tan anampot diad samay taon ya sinmabi so baleg ya Delap. Balet walay anak nen Matusalem a manngaran na Lamec. Nen niyanak si Lamec et nambilay ni si Enoc na masulok ya 100 a taon. Tan binmaleg si Lamec ya mabiskeg so pananisia to. Sikatoy pinuyanan nen Jehova ya mangipropesiya nipaakar ed si Noe, ya anak nen Lamec, tan tinmua itan ya propesiya kayari Delap. Si Noe et nanakar a kaiba na Dios a singa met si Enoc ya laki tod pueg. Agla anengneng nen Noe si Enoc, pero angitilak si Enoc na maong ya alimbawa. Nayarin naamtaan itan nen Noe ed ama ton si Lamec, odino ed laki ton si Matusalem, odino ompan diad si Jared ya ama nen Enoc, ya inatey nen 366 so taon nen Noe.—Genesis 5:25-29; 6:9; 9:1.
Isipen pay pandumaan nen Enoc tan Adan. Si Adan, anggano perpekto, et nankasalanan ed si Jehova tan say impatawir tod saray anak to et panagrebelde tan kairapan. Balet si Enoc, anggano agperpekto, et nanakar a kaiba na Dios tan say impatawir tod saray anak to et maong ya alimbawa na pananisia. Inatey si Adan nen 308 so taon nen Enoc. Kasin nanermen so pamilya nen Adan ed impatey na makasarilin laki da? Agtayo amta. Antokaman so situasyon, si Enoc “et nanakar a kaiba na tuan Dios.”—Genesis 5:24.
No sika so manlelegpet ed pamilyam, nonot moy naaralan mo ed pananisia nen Enoc. Tua ya importantin taryaan moy pamilyam na materyal a pankaukolan da, pero anggapo lay mas importante nen say espiritual a pankaukolan da. (1 Timoteo 5:8) Nagawaan mo itan aliwan diad salita labat noagta dia met ed gawa. No pilien moy manakar a kaiba na Dios a singa ginawa nen Enoc, ya paigiya ka ed saray prinsipyo na Biblia, makapangitilak ka met na mablin tawir—sakey ya maong ya alimbawa ya aligen da.
SI ENOC ET ‘NAMPROPESIYA NIPAAKAR ED SIKARA’
Nayarin naeermenan si Enoc lapud walay pananisia to balet anggapoy pananisia na totoo. Pero kasin amta itan na Dios to a si Jehova? On. Sinmabi agew ya akitongtong si Jehova ed sayan matoor a lingkor to. Walay mensahe ya papaibaga na Dios ed si Enoc ed saray totoo diad panaon to. Kanian ginawa ton propeta si Enoc, say sankaunaan ya nisulat so mensahe to ed Biblia. Amta tayo iya lapud say agi nen Jesus ya si Judas et pinuyanan ya mangisulat ed propesiya ya imbaga nen Enoc kayari nilasus a taon. *
Anto so propesiya nen Enoc? Imbaga to: “Sinmabi si Jehova a kaibay samplon libolibo a masanton anghel to, pian mangukom ed amin, tan mansentensia ed amin a mauges nipaakar ed amin a mauges a ginawa ra, tan nipaakar ed amin a makapabiglan bengatla ya imbaga sumpad sikato na saray mauges a makasalanan.” (Judas 14, 15) Naimanom seguro ya say impangibaga nen Enoc ed satan et singa asumpal la, ya singa ginawa la na Dios so walad propesiya. Ontan met so impangibaga ed dakel iran propesiya ya tinmumbok ed satan. Oniay labay ton ibaga: Say ibabaga na propeta et segseguradon nagawa kanian say impangibaga to et singa agawa la itan!—Isaias 46:10.
Anto kasi alikna nen Enoc nen ibabaga to itan ya mensahe, ya nayarin impulong to ed amin ya makarengel? Nengneng mo no panon kapuersa so mensahe to—amitlo ton inusar so salitan “mauges” pian kondenaen iray totoo tan saray ginawa ra. Kanian sayan propesiya et pinasakbayan toy amin ya totoo ya say mundo manlapu la nen pinataynan so too ed Eden et talagan mauges. Satan a mundo et makapataktakot so pansumpalan to no onsabi lay Jehova kaiba iray “samplon libolibo a masanton anghel to”—ya akaparaan a miguerra—pian deralen itan. Makmakpel si Enoc ya angibaga ed satan ya pasakbay manlapud Dios, tan ginawa to itan ya bukor! Ompan anengneng itan nen Lamec tan pandinayewan toy pakpel nen laki to. No ontan, natalosan tayo no akin.
Lapud pananisia nen Enoc et nayarin nitepet tayod sarili tayo no kasin nanenengneng tayo met so mundon pambibilayan tayo ya singa pakanengneng na Dios. Say panangukom ya makpel ya impulong nen Enoc et siansia nin onaplika natan, diad sayan mundo a singa ed samay mundo ed panaon nen Enoc. Singa ed impasakbay nen Enoc, satan ya mauges a mundo et dineral nen Jehova panamegley na baleg a Delap diad panaon nen Noe. Balet alimbawa labat itan na gawaen ton mas baleg a kadederal ed arapen. (Mateo 24:38, 39; 2 Pedro 2:4-6) Natan, singa met nensaman, akaparaan lay Dios kaiba iray samplon libolibon anghel to pian mangidapo na matunong a panangukom ed mauges a mundo. Komon ta ipapuso na kada sakey ed sikatayo so pasakbay nen Enoc tan ibaga tayo itan ed arum. Nayarin ag-itayo panisiaan na kapamilya tan kakaaro tayo. No maminsan, pakalikna tayo et bukbukor tayo. Balet agbalot pinaulyan nen Jehova si Enoc; agto met paulyan iray matoor a lingkor to natan!
“INYALIS PIAN AGTO NANENGNENG SO IPAPATEY”
Panon ya anampot so bilay nen Enoc? No isipen tayo, say impatey to et mas misteryoso tan mairap ya natalosan nen say impanbilay to. Onia labat so ibabaga na salaysay ed Genesis: “Si Enoc et nanakar a kaiba na tuan Dios. Insan sikatoy naandi, ta sikatoy inala na Dios.” (Genesis 5:24) Panon ya inala na Dios si Enoc? Impaliwawa nen apostol Pablo: “Lapud pananisia, si Enoc et inyalis pian agto nanengneng so ipapatey, tan aglan balot aromog lapud sikatoy inyalis na Dios; ta antis a niyalis et sikatoy akaawat na pantasi ya apaliket ton maong so Dios.” (Hebreo 11:5) Antoy labay ya ibaga nen Pablo ed imbaga to ya si Enoc et “inyalis pian agto nanengneng so ipapatey”? Ibabaga na arum ya translation na Biblia ya inala na Dios si Enoc ed tawen. Pero agnayarin nagawa itan. Ipapanengneng na Biblia ya si Jesu-Kristo so sankaunaan ya pinaoli ya linmad tawen.—Juan 3:13.
Panon sirin ya “inyalis” si Enoc pian agto “nanengneng so ipapatey”? Mapatnag ya inyalis nen Jehova si Enoc manlapud bilay paonlad ipapatey, ya agto aliknay irap ed ipapatey. Balet unona, akaawat si Enoc na “pantasi ya apaliket ton maong so Dios.” Panon? Antis a mismo na impatey to, akaawat si Enoc na pasingawey manlapud Dios, nayarin impanengneng ed sikato so dalin ya paraiso la. Diad satan ya malinlinew ya ebidensyan apaliket toy Jehova, naugip ed patey si Enoc. Oniay imbaga nen apostol Pablo nen insulat toy nipaakar ed si Enoc tan arum nin matoor ya lalaki tan bibii: “Amin iraya et inaatey a walaan na pananisia.” (Hebreo 11:13) Kayari impatey to, nayarin inanap na saray kalaban to so bangkay to, pero “aglan balot aromog” itan, ompan lapud pinaandi itan nen Jehova pian agda insultoen odino usaren ed palson relihyon. *
Kanian base ed saratan, imadyinen tayo sirin no panon ya nayarin anampot so bilay nen Enoc. Isip mo iyan eksena, pero tandaan mo ya sakey labat iyan posibilidad. Ombabatik si Enoc tan naknaksawan la. Uusilan na saray mamubusol ed sikato, ya manngilet a maong ed pasnok lapud imbaga ton mensahe na panangukom. Akaromog si Enoc na panamotan tan pampainawaan, pero amta to ya agto lanlamang ira natakasan a mabayag. Singa manasingger lay ipapatey to. Legan ton manpapainawa, nampikasi ed Dios. Insan alikna toy duman klase na kareenan. Walay anengneng ton pasingawey, malinlinew itan a singa talagan wadman si Enoc, tan sikatoy inyakar na satan ed arawi.
Imadyin mo pa so anengneng to, sakey a mundo ya duman maong ed amta ton mundo. Parad sikato et singa itan hardin na Eden ya marakdakep, balet anggapoy kerubin ya manbabantay pian agmakaloob iray totoo. Dakel so anengneng ton lalaki tan bibii—amin et maksil tan anggapoy sakit. Walay kareenan ed balang sakey. Anggapon balot so mamubusol tan mamapairap lapud relihyon, aliwan singa ed panaon nen Enoc. Tan alikna ton mismo so panamaseguro, aro, tan pabor nen Jehova. Amta to ya parad sikato iyan lugar; saya so magmaliw ya ayaman to. Legan ton mas nalilikna so kareenan, impikit to ray mata to anggad akaugip, ya araldalem so ugip to tan anggapoy kugip.
Tan ontan so kipapasen to anggad natan—naugip ed patey, ya walad anggapoy limitasyon ya memorya nen Jehova a Dios! Singa impromisa nen Jesus, onsabi so agew ya amin iramay walad pakanodnonotan na Dios et narengel day boses nen Kristo tan ompaway ira ed lubok. Kalukas dad mata ra et nanengneng dan mismo so marakdakep tan mareen ya balon mundo.—Juan 5:28, 29.
Labay mo kasi ya wadman ka? Imadyin mo pay naliknam no nakabat moy Enoc. Isip mo pa no anto ray balibalin naaral mod sikato! Nibaga to lad sika no kasin duga so eksenan inimadyin tayo nipaakar ed saray agawa antis ya anampot so bilay to. Pero wala ni kakkaukolan tayon naaralan ed sikato natan. Oniay imbaga nen Pablo kayari ton binitla si Enoc: “No anggapoy pananisia et imposiblin napaliket so Dios.” (Hebreo 11:6) Talagan baleg iyan rason pian aligen na kada sakey ed sikatayo so pakpel tan pananisia nen Enoc!
^ par. 14 Wala ray Bible scholar ya mangibabagan say angalaan nen Judas na insulat to et diad sakey ya apokripal ya libro a tatawagen ya Libro nen Enoc, pero saray akasulat ditan et produkto labat na imahinasyon ya ag-amtay nanlapuan to, insan da labat imbaga ya si Enoc so nansulat ed satan. Duga met iray wadtan ya abitlan propesiya nen Enoc, balet nayarin say angalaan da ed satan nensaman et anggapo la natan—balanglan akasulat odino imbaga labat. Nayarin satan met so angalaan nen Judas, odino naamtaan to itan ed si Jesus, ya nen wala nid tawen et naobserbaan ton mismo so impanbilay nen Enoc.
^ par. 20 Mapatnag ya ontan met so ginawa na Dios ed saray bangkay di Moises tan Jesus.—Deuteronomio 34:5, 6; Lucas 24:3-6; Judas 9.

robotstxt: allowed

filter: keep


text:
Akin et Agmankri-Krismas Iray Tasi nen Jehova?
Iisipen na Arum
Aliwan tua: Saray Tasi nen Jehova et agmanisia ed si Jesus kanian ag-ira mankri-Krismas.
Say tua: Kristiano kami. Manisia kami ya nilaban itayo panamegley labat nen Jesu-Kristo.—Gawa 4:12.
Aliwan tua: Dederalen yoy ulopan na sankapamilya ta babawalan yon man-Krismas iray membro yo.
Say tua: Importantin maong ed sikami so pamilya, tan uusaren mi so Biblia pian natulongan ya onelet so pamilya.
Aliwan tua: Agyo nalilikna so “kabaliksan na Krismas”—paniiteran, kareenan ed dalin, tan panggaway maong ed kaparan too.
Say tua: Gagawaen mi anggaay nayarian min magmaliw ya maiter tan mareen. (Uliran 11:25; Roma 12:18) Alimbawa, diad saray aral tan pampupulong mi, uunoren mi iyan instruksion nen Jesus: “
Inawat yon anggapoy bayar, iter yon anggapoy bayar.” (Mateo 10:8) Ontan met, ibabangat mi ya say Panarian na Dios labat so makapangiter na tuan kareenan ed dalin.—Mateo 10:7.
Akin et agmankri-Krismas iray Tasi nen Jehova?
Ingganggan nen Jesus ya nodnonoten tayoy impatey to, aliwan say inkianak to.—Lucas 22:19, 20.
Agnan-Krismas iray apostol tan inmuunan disipulo nen Jesus. Ibabaga na New Catholic Encyclopedia ya “
say unonan impanselebra na inkianak nen Jesus et nen manga 243 [C.E.],” a diad saman et masulok ya 100 taon lan inatey iray apostol.
Anggapoy ebidensya ya inyanak si Jesus nen Disyembre 25; ag-akasulat ed Biblia so petsa na inkianak to.
Manisia kami ya aglabay na Dios so Krismas ta nanlapu itan ed saray paganon tradisyon tan ritual.—2 Corinto 6:17.
Akin no mialig ki lad arum a?
Dakel so mankri-Krismas anggano amta ran nanlapu itan ed saray pagano tan agmet ibabangat na Biblia. Ompan nitepet da: Talaga kasin importante ya agman-Krismas iray Kristiano, anggano singa ompaway a duma ra?
Ibabaga na Biblia ya nepeg tayoy mannonot tan usaren so ‘
pakayari tayon mankatunongan.’ (Roma 12:1, 2) Ibabangat na Biblia ya nepeg tayon pablien so katuaan. (Juan 4:23, 24) Kanian anggano labay mi komon ya balibali impresyon na totoo ed sikami, uunoren mi ray prinsipyo na Biblia anggan balawen kami na arum.
Agkami mankri-Krismas balet rerespetoen mi karapatan na arum ya mandesisyon parad sarili da. Tan agmi pipigilan so arum ya manselebray Krismas.